Η παρούσα έκθεση παρουσιάζει τα πορίσματα της αξιολόγησης αυτής, με βάση δύο κύριες πηγές:

·την τεχνική έκθεση της CEN από την ομάδα εργασίας 6 (WG6) της TC434 με τίτλο «Test of the European standard with respect to its practical application for an end user» (Δοκιμή του ευρωπαϊκού προτύπου ως προς την πρακτική του εφαρμογή για τον τελικό χρήστη), η οποία αφορά κατά κύριο λόγο τη δοκιμή των τεχνικών πτυχών του προτύπου,

·μια συμπληρωματική μελέτη που εκπονήθηκε από εξωτερικό ανάδοχο, την PWC, για την Επιτροπή το διάστημα μεταξύ Μαρτίου 2017 και Ιουλίου 2017. Η μελέτη επικεντρώθηκε περισσότερο στον πρακτικό αντίκτυπο για τους τελικούς χρήστες και διατίθεται στον δικτυακό τόπο της Επιτροπής, DG GROW/ Public procurement/ Studies.

3.1Αποτελέσματα της δοκιμής που πραγματοποίησε η CEN

Η τεχνική έκθεση περιγράφει τις δοκιμές του προτύπου EN σε σημασιολογικό και συντακτικό επίπεδο. Περιλαμβάνει επίσης τη μεθοδολογία και τις δοκιμές για τα τεχνουργήματα επικύρωσης. Τα εν λόγω τεχνουργήματα επικύρωσης αναπαριστούν υποχρεωτικά στοιχεία και κανόνες του προτύπου ΕΝ σε ανοικτό κώδικα πηγής και εξασφαλίζουν ότι θα είναι δυνατόν να ελέγχεται αυτόματα η συμμόρφωση του τιμολογίου με το πρότυπο EN.

Η έκθεση περιλαμβάνει τρεις κύριες ενότητες. Η πρώτη ενότητα αφορά τη σημασιολογική δοκιμή και περιλαμβάνει μια επισκόπηση της μεθοδολογίας, καθώς και περιγραφή της δοκιμής και των αποτελεσμάτων. Ομοίως, η δεύτερη ενότητα καλύπτει τη μεθοδολογία των συντακτικών δομών, τη δοκιμή και τα αποτελέσματα. Η τελική ενότητα περιέχει δύο υποκεφάλαια στα οποία περιγράφονται οι δοκιμές που διενεργήθηκαν, ούτως ώστε να διασφαλιστεί ότι το πρότυπο EN είναι κατάλληλο για πληρωμές και αυτόματη επεξεργασία αντίστοιχα.

Δεν προέκυψαν σοβαρά προβλήματα κατά τη διάρκεια της διαδικασίας δοκιμής. Αυτό οφείλεται πιθανόν στο γεγονός ότι η ομάδα εργασίας της CEN η οποία είναι αρμόδια για το πρότυπο ΕΝ είχε ήδη πραγματοποιήσει τον δικό της έλεγχο διασφάλισης της ποιότητας. Επίσης, η δοκιμή διεξήχθη παράλληλα με την κατάρτιση του προτύπου EN, ούτως ώστε τα προβλήματα να εξετάζονται παράλληλα αντί να συσσωρεύονται.

Στο σημασιολογικό επίπεδο, χάρη στη διαδικασία αυτή πράγματι βελτιώθηκε το πρότυπο EN, δεδομένου ότι οι ενημερωμένοι ορισμοί και σημειώσεις χρήσης που προέκυψαν θα βοηθήσουν τους φορείς υλοποίησης και τους τελικούς χρήστες να κατανοήσουν ευκολότερα το πρότυπο.

Η δοκιμή των συντακτικών δομών εστιάστηκε κυρίως στο να διασφαλιστεί ότι τα τεχνουργήματα επικύρωσης ήταν κατάλληλα για τον έλεγχο συμμόρφωσης, και βασίστηκε επίσης στα διδάγματα που αντλήθηκαν από το πρόγραμμα CEN WS/BII (εργαστήριο της CEN με θέμα τις επιχειρηματικές διεπιφάνειες διαλειτουργικότητας για τις δημόσιες συμβάσεις στην Ευρώπη - Business Interoperability Interfaces for public procurement in Europe). Η διαθεσιμότητα των τεχνουργημάτων επικύρωσης είναι καίριας σημασίας για να διευκολυνθεί η ουσιαστική χρήση του προτύπου EN από τους φορείς υλοποίησης.

3.2Συμπληρωματική μελέτη σχετικά με τον πρακτικό αντίκτυπο για τους τελικούς χρήστες

Για να συμπληρωθούν τα τεχνικά αποτελέσματα των δοκιμών της CEN, η Επιτροπή αποφάσισε να προβεί σε συμπληρωματική μελέτη, η οποία διενεργήθηκε από την PWC. Στόχος της μελέτης της PWC ήταν να αξιολογηθεί το πρότυπο EN σε σχέση με τα τρία βασικά κριτήρια που απαριθμούνται στην οδηγία 2014/55/ΕΕ, ως εξής:

1.Πρακτικότητα: Το κριτήριο αυτό αφορά στοιχεία όπως είναι η αποτελεσματικότητα, η χρησιμότητα και η καταλληλότητα για συγκεκριμένο σκοπό ή συγκεκριμένη κατάσταση.

2.Ευκολία χρήσης: Το κριτήριο αυτό συνεπάγεται αξιολόγηση της ευκολίας όσον αφορά τη χρήση και την εφαρμογή του προτύπου, λαμβάνοντας ιδίως υπόψη υφιστάμενα συστήματα όπως το Enterprise Resource Planning (ERP).

3.Έξοδα εφαρμογής: Το κριτήριο αυτό αφορά τα έξοδα εφαρμογής που θα βαρύνουν τους τελικούς χρήστες (τις αναθέτουσες αρχές και τους προμηθευτές τους) για την υποστήριξη του προτύπου και καλύπτει το σύνολο των καθορισμένων σεναρίων.

Η μεθοδολογία που χρησιμοποιήθηκε για τη μελέτη ξεκίνησε από τον καθορισμό διαφορετικών σεναρίων εφαρμογής. Το τελικό σύνολο σεναρίων κάλυπτε έξι χώρες: Γαλλία, Ιρλανδία, Ιταλία, Κάτω Χώρες, Νορβηγία και Πολωνία. Για τους σκοπούς ενδελεχούς ανάλυσης επιλέχθηκαν οι συγκεκριμένες χώρες προκειμένου να αντικατοπτρίζεται η ποικιλομορφία των καταστάσεων στην ΕΕ, με βάση τους ακόλουθους τομείς:

·Τομέας 1: Επίπεδο αποκέντρωσης/συγκέντρωσης για την έκδοση ηλεκτρονικών τιμολογίων σε εθνικό επίπεδο